Smernica Rady 92/67/EHS
zo 14. júla 1992,
ktorá mení a dopĺňa smernicu 89/662/EHS o veterinárnych kontrolách vo vnútornom obchode spoločenstva s cieľom zdokonaliť vnútorný trh
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva a najmä na jej článok 43,
so zreteľom na návrh Komisie [1],
so zreteľom na stanovisko Európskeho parlamentu [2],
keďže spoločenstvo má prijať opatrenia na postupné založenie vnútorného trhu počas obdobia, ktoré končí dňom 31. decembra 1992;
keďže smernica 89/662/EHS [3] ustanovuje, že u určitých živočíšnych výrobkov sa už viac nevykonávajú veterinárne kontroly na vnútorných hraniciach spoločenstva;
keďže od prijatia smernice 89/662/EHS Rada stanovila princípy na organizáciu veterinárnych kontrol výrobkov vstupujúcich do spoločenstva z tretích krajín; keďže v tejto súvislosti treba zohľadniť ustanovenia smernice Rady 90/675/EHS z 10. decembra 1990 stanovujúce princípy riadiace organizáciu veterinárnych kontrol výrobkov vstupujúcich do spoločenstva z tretích krajín [4] a smernice Rady 91/496/EHS z 15. júla 1991 stanovujúce zásady organizácie veterinárnych kontrol zvierat vstupujúcich do spoločenstva z tretích krajín, ktorá mení a dopĺňa smernice 89/662/EHS, 90/425/EHS a 90/675/EHS [5];
keďže podľa tretieho pododseku článku 14 smernice 89/662/EHS Rada má určiť konečné opatrenia použiteľné na obchod s výrobkami uvedenými v prílohe B pred 31. decembrom 1991;
keďže podľa štvrtého pododseku článku 21 smernice Rady 90/425/EHS z 26. júna 1990 týkajúcej sa veterinárnych a zootechnických kontrol použiteľných v obchode vo vnútri spoločenstva s určitými živými zvieratami a výrobkami s cieľom dobudovania vnútorného trhu [6], tieto sa musia zahrnúť do rozsahu smernice 89/662/EHS a uvedenej smernice, so zvieratami a výrobkami živočíšneho pôvodu, na ktoré sa nevzťahujú uvedené smernice.
keďže podľa článku 21 smernice 89/662/EHS má Rada určiť opatrenia použiteľné pri skončení platnosti prechodných opatrení ustanovených v článku 20; keďže v tejto súvislosti treba zohľadniť pokrok vykonaný v spoločenstve pri stanovovaní pravidiel pre výrobky z tretích krajín a pri harmonizácii kontrolných opatrení pre slintačku a krívačku a klasický mor ošípaných, ako je vyjadrené v smernici Rady 90/423/EHS z 26. júna 1990, ktorá mení a dopĺňa smernicu 85/511/EHS zavádzajúcu opatrenia spoločenstva na kontrolu slintačky a krívačky, smernicu 64/432/EHS o problémoch týkajúcich sa zdravia zvierat majúcich vplyv na obchod vo vnútri spoločenstva s hovädzím dobytkom a ošípanými a smernicu 72/462/EHS o problémoch zdravotnej a veterinárnej inšpekcie pri dovoze hovädzieho dobytka a ošípaných a čerstvého mäsa alebo mäsových výrobkov z tretích krajín [7] a v smernici Rady 91/685/EHS z 11. decembra 1991 meniacej a dopĺňajúcej smernicu 80/217/EHS zavádzajúcu opatrenia na kontrolu klasického moru ošípaných [8];
keďže vzhľadom k priaznivému pokroku harmonizácie vo veterinárnych záležitostiach malo by sa zastaviť vykonávanie všetkých veterinárnych kontrol na vnútorných hraniciach s účinnosťou od 1. júla 1992,
PRIJALA TÚTO SMERNICU:
Článok 1
Smernica Rady 89/662/EHS sa týmto mení a dopĺňa takto:
1. v článku 6 ods. 2 sa dátum 1. január 1993 nahrádza dátumom 1. júl 1992;
2. v prvom pododseku článku 8 ods. 2 sa pridávajú slová "s výnimkou prípadu obsiahnutého vo štvrtom pododseku";
3. vo štvrtom pododseku článku 8 ods. 2 sa vypúšťajú slová "a bez ohľadu na skôr uvedené práva odvolania";
4. v prvom pododseku článku 14 sa vypúšťajú slová "až do 31. decembra"1992;
5. v článku 14 sa druhý a tretí pododsek nahrádza nasledujúcim pododsekom:
"Členské štáty informujú Komisiu a ostatné členské štáty o podmienkach a postupoch použiteľných pri obchode s výrobkami uvedenými v prvom pododseku.";
6. Článok 16 sa nahradí takto:
"Článok 16
1. Členské štáty predložia Komisii v harmonizovanej forme základné informácie o veterinárnych kontrolách vykonaných na základe tejto smernice.
2. Komisia preskúma informácie uvedené v odseku 1 v rámci Stáleho veterinárneho výboru, môže prijať vhodné opatrenia v súlade s postupom stanoveným v článku 18.
3. V súlade s postupom stanoveným v článku 18 sa zostavia podrobné pravidlá na uplatňovanie tohto článku, najmä pokiaľ ide o frekvenciu oznamovania informácií, formu, v ktorej sa majú poskytovať a ich povahu.";
7. Ruší sa článok 19 ods. 1;
8. Článok 20 sa nahrádza takto:
"Článok 20
S cieľom postupného vykonávania kontrolných opatrení ustanovených touto smernicou môžu členské štáty až do 31. decembra 1992 počas dopravy vykonávať:
- dokladovú kontrolu výrobkov uvedených v prílohe A a B alebo výrobkov dovážaných z tretích krajín;
- náhodné veterinárne kontroly nediskriminačnej povahy výrobkov uvedených v prílohe B."
9. Ruší sa článok 21;
10. k prílohe B sa pridáva tento pododsek:
"Ostatné výrobky živočíšneho pôvodu, na ktoré sa nevzťahuje príloha A k tejto smernici ani príloha A alebo B, oddiel B k smernici 90/425/EHS ods. [9]; tieto výrobky sa definujú v súlade s postupom ustanoveným v článku 18."
Článok 2
1. Členské štáty príjmu zákony, iné právne predpisy a administratívne opatrenia potrebné na dosiahnutie súladu s touto smernicou do 1. júla 1992. Bezodkladne tom informujú Komisiu.
Keď členské štáty prijmú tieto ustanovenia, tieto ustanovenia obsahujú odkaz na túto smernicu alebo ich sprevádza takýto odkaz pri príležitosti ich úradného uverejnenia. Postup na vykonanie takéhoto odkazu si stanovia členské štáty.
2. Členské štáty oznámia Komisii znenie základných vnútroštátnych predpisov, ktoré prijmú v oblasti upravenej touto smernicou.
Článok 3
Táto smernica je adresovaná členským štátom.
V Bruseli 14. júla 1992